google/wiki40b huggingface dataset:
Salgsmøte

Oppgaver

Det finnes mange kategorier selgere og forskjellige typer salgsoppgaver, og disse er det problematisk å kategorisere systematisk. Generell teori må vanligvis tilpasses en konkret situasjon på en hensiktsmessig måte. Selgeren har en bedrift han representerer, og han har en oppgave som i stor grad bestemmes av kundens beslutningssituasjon. Målet med et møte kan være å primært promotere egen bedrift eller et bestemt produkt, men også å oppnå at kunden bestiller noe.

Møteavtale

Selgerens agenda bestemmes også av situasjonen rundt det arbeidet han gjør. I forhold til enkeltkunder prøver han å få aksept for et møte med dem. En avtale om et møte lar ham disponere kundens tid, vanligvis i minst 30-60 minutter. Større bedrifter som aksepterer et besøk er ofte gjestfrie og kan også arrangere omvisning for selgeren, møte med et antall medarbeidere tilstede eller eventuelt med en angitt kontaktperson. Noen produkter gjør det mest relevant å henvende seg til bedriftsledelsen, mens andre gjør kontakt med bestemte bedriftsfunksjoner mest relevant.

Møteform

En generell møteform har en agenda der selgeren i første fase presenterer seg, bedriften han representerer og bedriftens leveringstilbud. I andre fase kommuniserer han primært med kunden får å få inntrykk av kundens kjøpspotensiale og hva han kan ha behov for. Hvis det viser seg å være relevant kan han fremsette et konkret leveringstilbud. I tredje fase argumenterer han for tilbudet for å klargjøre hva kunden får og tilbudets betydning for ham. Fjerde fase består av avslutningsteknikker for å få kundens endelige aksept hvis det er relevant.

Salgsarbeid

Salgsarbeidet har forskjellig form avhengig av oppgaven. Selgerkvalifikasjoner bestemmes også av selgerens oppgave. Kommunikasjon er en del av selgerens arbeid, dels for å kommunisere forståelig og dels for å fremheve eget leveringstilbud. Kunnskap om bedriftens produkter og ekspedisjonsprosesser er grunnlaget for arbeidet som vanligvis har preg av teknisk informasjon eller rådgivning.

Salgsresultater

Selgeren kan arbeide med bestemte produkter og ha et eget budsjett, men han kan også være mer orientert mot generell promotering for bedriften. Muligheten for å måle salgsresultater direkte kan være begrenset fordi salgsarbeidet kan ha preg av bedriftspromotering eller å stimulere til langsiktige resultater.
Monneella

Utseende

En middelsstor, slank trebukk med lange antenner. Hode, pronotum, bein og dekkvingenes rot er rødgule, antenner og dekkvingenes bakre del brune. Antennene er lange og tynne med fine, lange hår. Pronotum er tønneformet, dekkvingene jevnbrede.

Levevis

Larvene lever i død ved, mest av løvtrær.

Utbredelse

Arten er utbredt i det østlige Brasil.
Dino Baggio

Klubbkarriere

I løpet av karrieren har Baggio spilt for Torino (1989–91), Internazionale (1991–92), Juventus (1992–94), Parma AC (1994–2000), SS Lazio (2000-03 og 2004-05), Blackburn Rovers (2003–04), Ancona (2004). Etter at han gikk til Triestina i Serie B sommeren 2005, brøt han kontrakten på grunn av personlige uoverensstemmelser med treneren Pietro Vierchowod.
Baggio var med på å vinne UEFA-cupen tre ganger, to ganger med Parma og en gang med Juventus.
Egil Hjorth-Jenssen

Biografi

Hjorth-Jenssen var elev ved Fredrikshalds gymnasium og fikk sin første skuespillererfaring i Brageteateret.
Han var knyttet til flere teatre og hadde også flere roller i Fjernsynsteatret og spillefilmer. Han var teatersjef ved Den Nationale Scene i Bergen under andre verdenskrig og utmerket seg der spesielt i arbeidet med å holde teatret utenfor NS-kontroll gjennom hele okkupasjonen. Som skuespiller er han spesielt husket for sine roller i komedier og farser. I tillegg har han hatt et utall biroller i norske filmproduksjoner.
Han var også leder i Norsk Skuespillerforbund 1932–1939.
Hjorth-Jenssen var sønn av Gunder Olaus Jensen, Venstre-politiker, glassmester og fargehandler i Halden og Anna Marie Cecilie Hjorth. Han var gift med Rachel Birgitte Raabye Carlsen. De fikk tre barn. Den eldste sønnen er skuespilleren Thor Hjorth-Jenssen.
Driver and Vehicle Standards Agency

Driver and Vehicle Standards Agency (DVSA) er en britisk statlig etat som ble opprettet 1. april 2014. DVSA har ansvar for å utarbeide og håndheve regler for kjøring av motorvogner og -sykler. I tillegg har etaten tilsyn med bilverksteder som utfører periodisk kjøretøykontroll.
Etaten er underlagt Department for Transport og har omkring 4 500 ansatte.
Nisselue

Nisselue er en lang, som oftest rød topplue som i europeisk folketro og moderne populærkultur blir båret av nisser, dverger og liknende vesener. Luetypen var vanlig for bønder og småkårsfolk flere steder i Nord-Europa fram til slutten av 1800-tallet, og er fortsatt i bruk som vinterlue i flere varianter. Det har også vært liknende hodeplagg i bruk andre steder, deriblant frygisk lue som opprinnelig ble båret i et område av Tyrkia i antikken og som siden har blitt et historisk frihetssymbol, og nattluer og andre inneluer, i Europa tradisjonelt båret av eldre menn hjemme og innendørs. 
Den røde lua med hvit dusk og hvit pelskant som julenissen bærer, er hentet fra populære framstillinger av den amerikanske julenissefiguren Santa Claus, blant annet fra en serie reklameillustrasjoner som Haddon Sundblom lagde for Coca-Cola Company i 1931. Spisse vinterhodeplagg med pelsforing eller -kant stammer fra nordeuropeiske og russiske drakttradisjoner.
I Norden er røde, strikkende toppluer også uløselig knyttet til folkelige forestillinger om fjøsnisser og tomter. Under andre verdenskrig i Norge ble røde nisseluer tatt i bruk som norsk nasjonalsymbol for å markere  politisk motstand mot den tyske okkupasjonsmakten. Luetypen har i norsk kultur før og siden også representert noe umoderne og bondsk.

Bakgrunn og varianter

Fjøsnisser beskrives tradisjonelt som små menn med langt skjegg, grå klær, nikkers og rød lue slik de fleste bønder, og mange fiskere, gikk kledt på 1700- og 1800-tallet i Nord-Europa. Denne drakten lever videre i flere skandinaviske mannsbunader.  
I de gamle sagnene har ikke alltid fjøsnissene noe fast hodeplagg, men bærer som alle andre, enten lue eller hatt når en er utendørs. Det var danske tegnere i Roma som begynte å utvikle bildet av nissen og de gjorde den røde topplua til et kjennetegn. Etter 1850 ble nissene vanligvis framstilt som små personer med rød topplue eller duskelue i alle de nordiske landene. Lua kunne av og til se ut som den var tovet.
I noen tradisjoner var nisselua grå innvendig, og den som tok på seg ei nisselue med vrangen ut, ble usynlig.
Vår tids julenisse, som historisk er en helt annen figur enn de gamle gårdsnissnene, ble framstilt med litt forskjellige plagg da figuren tok form sammen med andre juletradisjoner i løpet av 1800-tallet. Julenissen kunne være kledt i sid kappe med hette over hodet, ha en krans av blader eller bære foret skinnlue. Den røde topplua med hvit pelskant og hvit dusk ble vanlig på 1900-tallet etter amerikansk Santa Claus-forbilde. 
Rollefigurene i den norske tv-serien Jul i Blåfjell, en adventskalender for barn der det opptrer «blånisser», har spisse nisseluer uten dusk, laget av tovet ull og farget blå. Slike luer ble en stor salgsartikkel som barneplagg i Norge i forbindelse med serien. «Rødnissene» i serien har store, røde strikkeluer med dusk.
Strengelvågfjorden

Strengelvågfjorden er en fjordarm av Gavlfjorden på nordøstsida av Langøya i Øksnes kommune i Nordland. Den har innløp mellom Borgarneset i nord og Klubben, like ved Strengelvåg, som har gitt navn til fjorden, i sør. Fjorden strekker seg fire kilometer sørvestover til botn av fjorden.
Fylkesvei 935 krysser fjorden på ei om lag 900 meter lang veifylling. Stormyra ligger på sørsiden av den ytre delen av fjorden. Det ligger flere bosetninger innover i fjorden, men ingen av disse har veisamband.
Sommarhusstrand

Sommarhusstrand er et sted som ligger på nordsiden av Austvågøy i Hadsel kommune, ytterst i Morfjorden.
Fv 888 går gjennom Sommarhusstrand. Bebyggelse langs ved veien. Mange småbruk i drift til 1970.
Kulturminne - dyrkingsspor fra romertiden. Utøvende kunstner.
Melodi Grand Prix 2008 (album)

Melodi Grand Prix 2008 er et musikkalbum med bidragene fra Melodi Grand Prix 2008, utgitt i 2008.
Chaylu-trefningene 2010

Nagorno-Karabakhs versjon

Nagorno-Karabakhs hær uttalte at et aserbajdsjansk sabotasjeangrep ble slått tilbake langs den nordøstre frontlinjen. Det ble uttalt at ingen armenere ble drept i trefningen, men at én ble skadet. En armensk rapport uttalte at «De armenske tjenestemennene på vakt la merke til fiendens bevegelser i god tid, og gjennomførte tilsvarende handling». Det ble uttalt at så mye som 7 aserbajdsjanere ble enten drept eller skadet i det mislykkede angrepet.

Aserbajdsjans versjon

Aserbajdsjans forsvar hevdet at dets styrker slo tilbake et armensk angrep. En soldat ble drept, en annen fikk skader som førte til død på et senere tidspunkt. Et klarere utsagn den 3. september sa at 2 aserbajdsjanske soldater og 3 armenske ble drept i trefningen. Aserbajdsjans president Ilham Aliyev uttalte i sammenhengen at det aserbajdsjanske flagget ville komme til å flagre over Nagorno-Karabakh igjen.

Internasjonale reaksjoner

Tyrkias daværende utenriksminister Ahmet Davutoğlu uttalte at hans land fulgte nøye med på hva som skjedde langs frontlinjen mellom Armenia og Aserbajdsjan. Han uttalte også at en «stabilisering i Kaukasus er bare mulig hvis Aserbajdsjan får tilbake sitt land. Tyrkia vil gjøre vil gjøre enhver mulig handling for å få en slutt på bruddene på våpenhvilen».
Rodniki

Rodniki (russisk: Родники́, betyr «kilder») er en by i Ivanovo oblast i Russland. Innbyggertallet er på 26 310 (2010), noe som er svak nedgang siden 2002 (28 447) og 1989 (32 088). Rodniki er lokalisert rundt 600 km nordøst for Moskva og 54 km øst for det regionale senteret Ivanovo. Den ligger ved elva Volga. Den nærmeste byen er Vitsjuga som ligger 15 km i nordøst. Rodniki har flere naturlige mineralkilder, derav dets navn (Rodniki = «kilder»).
Bosetningen Rodniki har vært kjent siden 1606. Den fikk innvilget bystatus i 1918.
Basketball under Sentralamerikanske og karibiske leker 2002

Basketball under Sentralamerikanske og karibiske leker 2002. Basketball var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var nittende gangen som basketball var med i de sentralamerikanske og karibiske leker. Det var to turneringer, en for menn og en for kvinner, Den dominikanske republikk vant begge.
Kirkeneshalvøya dyrelivsfredning

Kirkeneshalvøya dyrelivsfredning er et verneområde i Sør-Varanger kommune i Finnmark. Det ble opprettet 20. oktober 1961 med hjemmel i Naturvernloven av 1954, og omfattet halvøya mellom Pasvikelva i øst og Langfjorden i vest, begrenset i sør av en linje fra det nordvestre hjørnet av Boris Gleb sørvestover via Bjørnevatnet og Bjørnelva til Langfjorden. Innenfor området skal alle pattedyr og fugler være fredet hele året.
Fredningen kan i dag trolig regnes som en anakronisme. Fredningsområdet skal visstnok ha blitt opprettet for å hindre at arbeiderne ved tidligere Syd-Varanger gruver i sin fritid skulle skyte bort alt dyreliv på Kirkeneshalvøya.
Gärsnäs

Gärsnäs er et tettsted i Simrishamn kommune i Skåne län i Sverige. I 2010 hadde tettstedet  innbyggere.
Gärsnäs er først og fremst som jernbaneknutepunkt og for sin fabrikk for sukkerproduksjon.

Buss og bil

Gärsnäs ligger ved riksväg 11. På stedet er det tre bussholdeplasser. Flere ruter stopper her, blant annet SkåneExpressens femte linje.

Jernbane

Gärsnäs fikk sin første togforbinddelse da jernbanen Malmö-Simrishamns (MSJ) ble åpnet i 1882. Senere kom linjen Ystad-Gärsnäs-S:t Olof (YGS:tOJ), først og fremst for å betjene sukkerindustrien. Strekningen Köpingebro-Gärsnäs ble åpnet i 1894, mens Gärsnäs-S:t Olof åpnet i 1902.
Fra 2003 har det gått tog fra Gärsnäs til Simrishamn og Malmö. Gärsnes er holdeplass på Österlenbanan.

Severdigheter

Her ligger Gärsnäs slott som har vært kjent siden midten av 1300-tallet. 
Gärsnäs har en fotballklubb, Gärsnäs AIS. Den ble stiftet i 1946, og kampene spilles på Gärsvalla. Litt sør for tettstedet holder Stiby GK til.
2. divisjon fotball for menn 2002

Opp- og nedrykk

Vinneren i hver avdeling rykket opp til 1. divisjon, mens de tre siste lagene i hver avdeling rykket ned til 3. divisjon.
Opprykk: Fredrikstad, Bærum, Mandalskameratene og Alta
Mille-Marie Treschow

Bakgrunn, familie

Mille-Marie Treschow var datter av brukseier Gerhard Aage Treschow (1923–2001) og Nanna f. Meidell (født 1926). Slekten Treschow nedstammer fra Niels Hansen (død i 1593), som var en av de mest velstående kjøpmenn i Næstved på Sjælland. Hans sønn var kjøpmann Niels Nielsen (død i 1633) med tilnavnet Træskomager. Deretter fulgte kjøpmann Rasmus Nielsen (fl. 1605 –1629), som i likhet med faren kalte seg Træskomager. Derfra utviklet navnet seg til fast slektsnavn, og samtidig ble det forkortet til Træsko og gitt ny skrivemåte, nemlig Treschow.
Treschow giftet seg i 1980 med Morten Henrik Kielland (født 1952), så i 1984 med Andreas Stang (født 1954) av Stang (slekt fra Halden) og i 2004 med Stein Erik Hagen, «Rimi-Hagen» (født 1956). I august 2012 ble det gjort kjent at Treschow og Hagen hadde tatt ut separasjon.
Treschow eide og bodde på Fritzøehus slott, Norges største privateide bolig. Hun sørget for omfattende restaurering og modernisering av slottet.

Utdannelse og yrke

Treschow gikk på kostskolen Croft House School i Dorset i England. Hun tok examen artium i Norge og studerte til siviløkonomi i Sveits og USA.
Med utgangspunkt i Larvik-området ledet Treschow en omfattende samling av næringsvirksomheter. Dette omfattet store skog- og jordeiendommer, industri, handel og videre. Hun var eneeier av Treschow-Fritzøe AS, som hun i 1986 overtok etter sin far. Ifølge Kapitals liste over rike mennesker var hun den femte rikeste kvinne i Norge.
Treschow var styremedlem i Steen & Strøm ASA.
Apostolo Zeno

Liv og virke

Apostolo Zeno ble født inn i en gammel venetiansk adelsfamilie. Farens navn var Pier Antonio Cornaro. Moren, Caterina Sevastò, stammet fra Candia, hovedstaden på det venetianske Kreta. Faren døde da Apostolo var liten, og han vokste opp hos morens svoger, biskopen av Capodistria.
Zeno arbeidet mye med historie, filologi og numismatikk og var medstifter av  kvartalsskriftet Giornale de’ letterati d’Italia (1710) og av Accademia degli Animosi (1691) som hadde som mål å gjenopprette «den gode smak». Fra 1696 skrev han libretti for operahusene i Venezia, Milano og Pratolino, til dels i samarbeid med Pietro Pariati. 
I 1718 reiste Zeno til Wien der han som hoffdikter og -historiker på ny samarbeidet med Pariati. Han arbeidet også som myntekspert i den keiserlige myntsamlingen. Da Pietro Metastasio ble utnevnt til hoffdikter i 1729, vendte Zeno tilbake til Italia og konsentrerte seg helt om numismatikken.

Stil

Zeno tilstrebet en opphøyet, verdig stil i henhold til de tre aristoteliske prinsipper. Stykkene skulle vekke tilskuernes medfølelse og frykt, og formidle moralske retningslinjer. I de tidlige verkene finnes det enkelte komiske trekk, men senere gikk han vekk fra slike virkemidler. Mytologiske temaer behandlet han sjelden, da han foretrakk historisk og eksotisk stoff. Han var alltid nøye med å oppgi sine kilder.
Selv om librettiene utgjør en stor del av Zenos oeuvre og ble tonesatt en rekke ganger, regnet han dem som av underordnet betydning, da han følte seg begrenset av å måtte underholde publikum. Han ønsket heller å forfølge mer moralsk høyverdige mål.
Metropolitan Division

Metropolitan Division ble etablert i NHL foran sesongen 2013/2014 som en del av Eastern Conference i forbindelse med omstruktureringen av ligaen. Den ble satt sammen av lag fra den tidligere Atlantic Division og den tidligere Southeast Division.
4. divisjon fotball for menn 2020

Østfold Fotballkrets

Østfold Fotballkrets

Avdeling 1

Oslo Fotballkrets I

Avdeling 2

Oslo Fotballkrets II

Buskerud Fotballkrets

Buskerud Fotballkrets

Vestfold Fotballkrets

Vestfold Fotballkrets

Telemark Fotballkrets

Telemark Fotballkrets

Avdeling 1

Rogaland Fotballkrets I

Avdeling 2

Rogaland Fotballkrets II

Avdeling 1

Hordaland Fotballkrets I

Avdeling 2

Hordaland Fotballkrets II

Sunnmøre Fotballkrets

Sunnmøre Fotballkrets

Nordmøre og Romsdal Fotbalkrets

Nordmøre og Romsdal Fotballkrets

Avdeling 1

Trøndelag Fotballkrets I

Avdeling 2

Trøndelag Fotballkrets II

Nordland Fotballkrets

Nordland Fotballkrets

Hålogeland Fotballkrets

Hålogaland Fotballkrets

Troms Fotballkrets

Troms Fotballkrets

Finnmark Fotballkrets

Finnmark Fotballkrets
Moratorium for avslutning av Vietnamkrigen

Moratorium for avslutning av Vietnamkrigen var en massiv politisk demonstrasjon som fant sted over hele USA den 15. oktober 1969. Så mange som to millioner protesterte mot USAs engasjement i Vietnamkrigen. En måned senere ble protesten fulgt opp av av en ny moratorium protest i Washington, D.C..
Under protesten 15. oktober var oppmøtet i Boston for talen til senator George McGovern blant de mest markante, med over 100.000 tilhørere. Ved University of Oxford stod en aktiv student, Bill Clinton i sentrum for en større demonstrasjon i England. Aktiviteten ble senere et tema under hans presidentkampanje.
Yoghurt

Yoghurt (eller jogurt) (fra tyrkisk «yoğurt», gjæret melk) er et melkeprodukt av høypasteurisert melk som er syrnet ved hjelp av melkesyrebakterien Lactobacillus bulgaricus (også kalt Lactobacillus delbrueckii subspecies bulgaricus) og Streptococcus thermophilus. Yoghurt uten tilsetninger (naturell) brukes som ingrediens i en lang rekke matretter. 
Yoghurtprodukter med tilsetninger av frukt, bær, sukker, vaniljearoma og andre ingredienser blir vanligvis laget for å spises som de er. Yoghurt selges også i pakninger kombinert med kornblandinger og liknende som kan blandes til små, raske mellommåltider.
Sophie Brahe

Ekteskap med Lange

Erik Lange hadde ikke stor suksess med alkymien, hvilket gikk ut over parets økonomi. Han flakket rundt i Nord-Tyskland på jakt etter mesener og penger til gullmakeriet. Fra denne perioden stammer Tychos lange dikt Urania Titani om søsteren, som gir en solidarisk og psykologisk skildring av søsterens håp, tvil og lengsel. I 1599 oppsøkte hun Lange i Tyskland, og i de følgende årene finner vi henne både i Hamburg og i Holsten, oftest alene. I 1602 blir parret gift i Egernførde, hvor de bodde sammen i den ytterste fattigdom. 
Sophie beskriver i et brev fra Skåne til søsteren Margrethe, hvordan hun ikke hadde et helt par strømper å ta på, og hvordan et par danske adelsdamer som kom på besøk, måtte gi henne deres undertøy og innløse Eriks tøy hos pantelåneren. I 1608 var Lange i Prag, hvor han døde etter 1613.

Slektsforskning

Et annet interessefelt var genealogi. Det finnes bevart en veldig slektsbok på over 900 sider, og en rekke kopibøker med slektshistoriske opplysninger. Disse stammer fra de siste tredve årene av henne liv i Helsingør, lenge etter Tychos død, og etter at hun var blitt enke for annen gang. Hennes store slektsbok var renskrevet i 1626, og har har vært betegnet som et høydepunkt i renessansens danske slektsforskning.

Ettermæle

Sophie Brahe har via egne studier sammen med hjelperen Live Larsdatter, og ikke minst som sin brors assistent vunnet en plass i naturvitenskapens historie. Hun er avbildet på familiens epitafium i Kågerød kirke, ikke langt fra barndomshjemmet på Knudstrup. Noen år etter hennes død, brakte sønnen hennes etterlatenskapene til Thotts familiegrav i Torrlösa, i nærheten av Eriksholm. Mausoleet ble ødelagt i 1862, men i 1914 ble det satt opp en minnesten på stedet hvor kisten hennes opprinnelig ble lagt ned.
Sakujiro Yokoyama

Biografi

Yokoyama var en av de mest kjente trenerne på Tenshin shinyo ryu, en av de eldre jujutsuskolene i Japan, som Jigoro Kano hentet mye inspirasjon fra når han utviklet judo.
Yokoyama var en kraftigere mann enn gjennomsnittet på denne tiden. Historien sier at han var omtrent 169 cm høy og veide 95 kg da han var 26 år. Han hadde noen sterke, effektive og kraftfulle teknikker og ble kalt «Devil Yokoyama» på grunn av hans stil.
Han ble etter hvert lederen for judotreningene på Kodokan-senteret i Tokyo, og han fikk derfor stor betydning for utviklingen av judo i Japan.

Lengste kamp noensinne

Yokoyama møtte i 1886 Hansuke Nakamura i et historisk oppgjør som satte begge utøveres dyktighet, erfaring og taktiske egenskaper på en stor prøve.
Hansuke var en av de store mesterne på Ryoi Shintoh-ryu, og nærmest som en kjempe å regne i Japan med sine 176 cm og 94 kg. 
Yokoyama kjempet med alle teknikker han kunne – likevel var det ikke nok til å vinne kampen. Kampen varte i 55 minutter uten at noen hverken ga eller tok poeng. Til slutt måtte dommeren dele seieren mellom de to utøverne.
Granstangen (Oslo)

Granstangen gård

Granstangen gård lå der Granstangen vei går i dag. Gården fikk sitt navn da den ble fradelt Gran gård (som lå ved Søren Bulls vei) i 1850-årene. Gården ble revet da tomten ble bebygget og er i dag helt slettet.
Metopiinae

Utseende

Små til middelsstore praktvepser med lange antenner. Kroppen er gjerne gul og svart, beina forholdsvis korte med tykke lår, gule eller røde. På forbeina er føttene forkortede. Ansiktet buler litt ut hos de fleste artene. Bakkroppen er gjerne litt kølleformet, hunnens eggleggingsrør kort.

Levevis

De er parasitoider som snylter på larver av sommerfugler, helst slike som lever inne i sammenrullede eller sammenspundne blader. Eggene legges på larven, og de voksne vepsene klekkes fra puppestadiet.

Utbredelse

Gruppen er utbredt i alle verdensdeler.
Svømming under VM i svømming 2013 – 50 meter butterfly kvinner

Semifinaler

Semifinalene ble avholdt fra kl 19.15.
Santa Cruz (departement)

Santa Cruz er det største departementet i Bolivia og har et areal på 370 621 km² og en befolkning på 2 657 762  (2012). Departementshovedstaden ligger i Santa Cruz de la Sierra. Departementet er rikt på naturgassressurser.
I departementet inngår Bolivias østlige, tropiske lavlandsområde som inngår i Amazonas-bekkenet. Santa Cruz by er Bolivias største og er sentrum for petroleumsutvinningen som foregår i området. Departementet Santa Cruz er det største, mest folkerike og mest velstående i Bolivia. Tidlig på 1900-tallet ble det anlagt jernbane til Brasil og Argentina. Fra 1920 ble oljeindustrien utviklet. På 1950 fikk Santa Cruz by veiforbindelse til Cochabamba og med det ble forbundet resten av Bolivia.
Ministeriet for offentlig sikkerhet i Folkerepublikken Kina

Ministeriet for offentlig sikkerhet i Folkerepublikken Kina (kinesisk: 中华人民共和国公安部, forkortet 公安部, pinyin: Gōngānbù) inngår i Folkerepublikken Kinas statsråd og er det viktigste politiorganet i Folkerepublikken Kina. Det ledes av ministeren for offentlig sikkerhet. Ministeriet kontrollerer blant annet landets politistyrker og leder også Folkets bevæpnede politi sammen med Den sentrale militærkommisjon.
Ministeriet ble opprettet 6. juli 1949 og het først Ministeriet for offentlig sikkerhet under Det kinesiske kommunistpartis sentrale revolusjonære militærkommisjon (中央人民革命军事委员会公安部). I og med Folkerepublikken Kinas grunnleggelse senere samme år byttet det den 19. oktober 1949 navn til Folkerepublikken Kinas sentrale folkeregjerings ministerium for offentlig sikkerhet (中央人民政府公安部). Sitt nåværende navn Folkerepublikken Kinas ministerium for offentlig sikkerhet (中华人民共和国公安部) har det hatt siden den 10. november 1954.